Câștigătoarea dublei manșe dintre Viitorul și Gent joacă în turul următor cu AEK Larnaca (Cipru) sau Levski Sofia (Bulgaria). Ciprioții au câștigat cu 3-0 în tur.

Peste un milion de oameni vin în această perioadă la zilele orașului Gent. Iar Viitorul s-a gândit să nu le strice sărbătoarea, așa că le-a făcut cadou un prim sfert de oră numai bun pentru artificii. Cu deschiderea scorului după patru minute, la o fază de curtea școlii. Corner la colțul scurt, de unde Asare l-a păcălit pe Tordai. Încă vreo două ocazii imense au pregătit un nou gol în poarta constănțenilor. Ca la antrenament, cu Iacob depășit în viteză de Yaremchuk și reluarea simplă, cu latul a lui Dejaegere.

Dezastru înainte de pauză

Culmea, a fost semnalul ieșirii din toropeală pentru elevii lui Hagi. S-au scuturat un pic cu cele două șuturi bune expediate de Iancu și Artean, dar faza serii a oferit-o Achim, cu o cascadă de driblinguri. Păcat de reluarea de rugby venită de la Mățan, dar parcă totul a pregătit eurogolul lui Mladen. Fundașul în vârstă de 27 de ani și-a trecut în cont a treia reușită din întreaga sa carieră. Dar ce reușită! Șut în cros de la aproape 25 metri, exact lângă bară.

Liniștea și echilibrul au părut să pună stăpânire pe joc, chiar dacă atacurile belgienilor au clătinat de fiecare dată o apărare mult prea fragilă. Aparanțele înșeală, pentru că ultimele zece minute înainte de pauză au fost de-a dreptul horror. Depășiți total de viteza jocului, constănțenii au mai încasat trei goluri. Kubo, cu o dublă, șut de la 25 de metri și finalizare simplă la capătul unui contraatac, în care s-a intercalat penaltyul transformat de Yaremchuk și obținut de gazde după o nouă gafă uriașă a lui Iacob. În urmă cu trei ani, cinci erau la final, până la pauză doar două mingi intraseră în poarta Viitorului.

Cadouri belgiene

Lecția din vestiar și introducerea lui Ghiță nu au schimbat nimic. Imediat după pauză, belgienii au mai taxat o dată lipsa de reacție a defensivei Viitorului. Yaremchuk a făcut și el dubla, spre disperarea lui Hagi, încremenit în fața băncii de rezerve. Și pentru că tot a fost seara cadourilor, Gent și-a făcut datoria de gazdă și Rosted i-a pus o mingea pe tavă lui Țîru. Tot căpitanul formației de pe Litoral a readus speranța, împingând mingea în poartă după o noua eroare a defensivei belgiene. O dublă care a făcut micuța galerie românească să viseze la o răsturnare ireală și să scandeze numele lui Hagi.

Și nebunia ar fi continuat, dacă lovitura de cap trimisă de Drăguș din 6 metri nu era parată de Kaminski. S-a oprit însă și Viitorul mai are doar șanse infime pentru o remontada spectaculoasă în returul de săptămâna viitoare.

FINAL » Gent - Viitorul 6-3

Au marcat: Nana Asare '4, Dejaegere 13, Yuya Kubo '35 '45, Yaremchuk '42 (pen.) '55 / Mladen '20, Țîru '56 '61

S-a terminat partida!

min. 68: Denis Drăguș, intrat în partea secundă, ratează din centrul careului mic. Lovitura lui de cap e respinsă in-extremis în corner.

min. 63: GOL VIITORUL, 6-3! Țîru reduce din diferență cu o lovitură de cap din plonjon, de la doi metri de poartă. Cornerul inițial fusese executat de Gabi Iancu.

min. 56: GOL VIITORUL, 6-2! Căpitanul Bogdan Țîru șutează cu sete din 10 metri.

min. 50: GOL GENT, 6-1! Fază de tiki-taka a belgienilor. Patru pase din prima, una dintre ele fiind o deviere subtilă cu călcâiul, îl lasă pe Yaremchuk singur cu portarul. Ucraineanul finalizează cu o scăriță. Ultima formația din România care a încasat 6 goluri în Europa este Electroputere Craiova, în sezonul 1992/1993 al Cupei UEFA, 0-6 cu Panathinaikos.

13.398 de spectatoriasistă la meciul dintre Gent și Viitorul

min. 46: Iacob a fost înlocuit cu Ghiță.

A început repriza secundă!

S-a terminat prima repriză!

min. 45: GOL GENT, 5-1: Japonezul Kubo reușește dubla. Apărarea Viitorului e extrem complet depășită. Fiecare contraatac al belgienilor duce mingea într-o situație clară de gol.

min. 42: GOL GENT 4-1! Iacob faultează în careu, iar ucraineanul Roman Yaremchuk transformă fără probleme lovitura de la 11 metri.

min. 37: George Ganea vede cartonașul galben pentru o piedică pusă căpitanului belgienilor.

min. 35: GOL GENT , 3-1! Yuya Kubo înscrie cu o lovitură bine plasată, după o combinație de efect la marginea careului de 16 metri. Mingea lovește bara, apoi se plimbă agonizant prin spatele lui Tordai, până se oprește în plasă.

min. 20: GOL VIITORUL, 2-1! Mladen marchează cu un șut senzațional de la 25 de metri lateral dreapta. Mingea trimisă în diagonală se oprește în plasa laterală, aproape de vinclu.

min. 13: GOL GENT, 2-0! Belgianul Brecht Dejaegere îndeplinește o formalitate din 10 metri.

min. 4: GOL GENT, 1-0! Fundașul ganez Nana Asare deschide scorul cu un șut pe jos, din 8 metri. Portarul Tordai scapă mingea pe sub el.

A început partida!

Elevii lui Hagi au terminat încălzirea

Cu o oră înaintea startului partidei, termometrul arată 42 de grade Celsius.

Vezi AICI live+statistici

Echipele de start

Gent: Kaminski - Lustig, Plastun, Rosted, Asare - Dejaegere, Owusu, David, Odjidja - Yaremchuk, Kubo

Antrenor: Jess Thorup

Viitorul: Tordai - Mladen, Țîru, P. Iacob, De Nooijer - Houri, Artean, Achim - G. Iancu, G. Ganea, Mățan

Rezerve: Căbuz - Boboc, Drăguș, Eric, Ciobanu, Ghiță, Calcan

Antrenor: Gheorghe Hagi